1.  ปัจจัยความเสี่ยง

    1.  ความเสี่ยงในการพึ่งพาลูกค้ารายใหญ่หรือน้อยราย

  บริษัทฯ ได้ตระหนักถึงความเสี่ยงในการพึ่งพามูลค่าซื้อขายหลักทรัพย์ของลูกค้ารายใหญ่
  จึงมีนโยบายในการลดความเสี่ยงจากการกระจุกตัวของกลุ่มลูกค้า
  โดยมีมาตรการขยายฐานลูกค้าของบริษัทฯ
  ให้กว้างมากขึ้นด้วยการเพิ่มทีมงานการซื้อขายหลักทรัพย์ ขยายสาขา
  และเพิ่มช่องทางการซื้อขายหลักทรัพย์ด้วยระบบ Internet

  ทั้งนี้ บริษัทฯ ได้เริ่มทยอยใช้มาตรการดังกล่าวตั้งแต่ปี 2541 ซึ่งในปี 2544 บริษัทฯ
  สามารถลดความเสี่ยงที่เกิดจากการพึ่งพิงลูกค้ารายใหญ่ได้ในระดับหนึ่ง
  โดยปริมาณการซื้อขายหลักทรัพย์ของลูกค้ารายใหญ่ 10
  รายแรกเทียบกับมูลค่าการซื้อขายทั้งหมดของบริษัทฯ ได้ลดลงเป็น 19.32% ในปี 2544 จาก
  44.77% ในปี 2543 และ 39.09% ในปี 2542

  บริษัทฯ มีมูลค่าการซื้อขายของลูกค้า 10 รายแรกในปี 2544 เท่ากับ 48,687 ล้านบาท
  หรือคิดเป็นร้อยละ 19.44 ของมูลค่าการซื้อขายทั้งหมด (ไม่รวมบัญชีเงินลงทุนของบริษัทฯ)
  ซึ่งหากบริษัทฯ ต้องสูญเสียลูกค้ารายใหญ่ 10 รายแรกไป จะกระทบรายได้ของบริษัทฯ
  คิดเป็นร้อยละ 6.94 ของรายได้ทั้งหมด

2.  ความเสี่ยงจากแนวโน้มราคาลดลง

  หลังจากการเปิดเสรีค่าธรรมเนียมการซื้อขายหลักทรัพย์ในเดือนตุลาคม 2543
  ค่าธรรมเนียมการซื้อขายหลักทรัพย์ได้ลดลง
  เนื่องจากมีบางบริษัทหลักทรัพย์คิดค่าธรรมเนียมการซื้อขายหลักทรัพย์ที่ 0%
  และอีกหลายแห่งแข่งขันลดค่าธรรมเนียมการซื้อขายหลักทรัพย์เพื่อแย่งชิงลูกค้า
  ซึ่งภาวะการแข่งขันที่รุนแรงดังกล่าวได้ส่งผลกระทบต่อความสามารถในการทำกำไรตลอดปี 2544
  ที่ผ่านมา อย่างไรก็ตาม ความเสี่ยงทางด้านราคาได้ลดลงในปี 2545
  จากการประกาศกำหนดค่าธรรมเนียมขั้นต่ำของตลาดหลักทรัพย์ในเดือนมกราคม 2545

1.3 ความเสี่ยงที่เกิดจากการพึ่งพาบุคลากรหลักของบริษัทฯ

  ตลอดระยะเวลาที่ผ่านมา ผู้บริหารของบริษัทฯ
  มีส่วนสำคัญเป็นอย่างมากในการดำรงอยู่และการฟื้นตัวของบริษัทฯ ในปัจจุบัน กรรมการ 3 ท่าน
  ที่มีบทบาทสำคัญในการบริหารงาน ได้แก่ นายโรเบิร์ต แม็คมิลเล็น นายเรืองวิทย์ ดุษฎีสุรพจน์
  นายเชาว์ อรัญวัฒน์ โดยเฉพาะ นายเรืองวิทย์ ดุษฎีสุรพจน์ และนายโรเบิร์ต แม็คมิลเล็น
  ถือได้ว่าเป็นผู้ริเริ่มกอบกู้สถานะของบริษัทฯ จากบริษัทที่เกือบต้องปิดกิจการในปี 2540
  มาเป็นบริษัทที่มีฐานะการเงินที่แข็งแกร่งในปัจจุบัน โดยในเดือนกันยายน 2540
  ซีมิโก้ได้รับแจ้งจากสำนักงาน ก.ล.ต. ว่า บริษัทฯ อาจต้องหยุดการดำเนินธุรกิจ หากบริษัทฯ
  ไม่สามารถดำรงเงินทุนสำรองอย่างเพียงพอ โดย ณ วันที่ 30 กันยายน 2540 บริษัทฯ
  มีมูลค่าการตลาด (Market Capitalisation) เท่ากับ 259.53 ล้านบาท มูลค่าหนี้สินรวม
  (ทั้งนี้ ไม่รวมบัญชีลูกค้า) ณ 31 ธันวาคม 2540 จำนวน 436 ล้านบาท
  และมีผลขาดทุนจากการดำเนินงานสำหรับปีสิ้นสุดวันที่ 31 ธันวาคม 2540 จำนวน 866.51
  ล้านบาท

  ทั้งนี้ ผู้บริหารซึ่งประกอบด้วยผู้บริหารหลักที่ได้กล่าวข้างต้นได้แบ่งหน้าที่ความรับผิดชอบกัน โดย
  นายโรเบิร์ต แม็คมิลเล็น รับผิดชอบด้านการซื้อขายหลักทรัพย์สถาบัน การซื้อขายตราสารหนี้
  ด้านวาณิชธนกิจ และด้านการเงินและบัญชี ส่วนนายเรืองวิทย์ ดุษฎีสุรพจน์ และนายเชาว์
  อรัญวัฒน์ รับผิดชอบด้านการซื้อขายหลักทรัพย์รายย่อย ด้านปฏิบัติการหลักทรัพย์
  ด้านเทคโนโลยีสารสนเทศ ด้านวิเคราะห์หลักทรัพย์ ด้านทรัพยากรบุคคลและบริหารงานทั่วไป
  และด้านกำกับและตรวจสอบภายใน ได้ร่วมกันบริหารงานและมีส่วนสำคัญในการผลักดันให้บริษัทฯ
  ประสบความสำเร็จ ดังนี้

  1. บริษัทฯ ประสบความสำเร็จในโครงการเพิ่มทุนจำนวน 4 ครั้ง นับแต่ปี 2541 ถึงปัจจุบัน
  โดยสามารถระดมทุนได้ทั้งสิ้น 954 ล้านบาท
  ในช่วงที่สภาวะเศรษฐกิจในประเทศไทยอยู่ในสภาวะเงินฝืด

2. ได้ดำเนินนโยบายในการลดหนี้สินจนเหลือศูนย์ในปัจจุบัน ตลอดจนลดขาดทุนสะสมกว่าพันล้านบาท
จนสามารถจ่ายเงินปันผลจำนวน 0.50 บาท ต่อหุ้น ให้แก่ผู้ถือหุ้นในเดือนพฤษภาคม 2542

  3. บริษัทฯ มีผลการดำเนินงานไปในทิศทางที่ดีขึ้นหลังจากผู้บริหารทั้ง 2 ท่าน เข้าดำรงตำแหน่ง
  โดยจะเห็นได้จากการที่บริษัทฯ รับรู้ผลกำไรจากผลการดำเนินงานในปี 2541 จำนวน 86.42
  ล้านบาท และจากผลการดำเนินงานในปี 2542 จำนวน 184.26 ล้านบาท
  ซึ่งในด้านการซื้อขายหลักทรัพย์ นายโรเบิร์ต แม็คมิลเล็น และนายเรืองวิทย์ ดุษฎีสุรพจน์
  ได้บริหารทีมงานด้านการซื้อขายหลักทรัพย์
  ไม่ว่าจะเป็นในด้านการสรรหาและรักษาบุคลากรที่มีความสามารถมาร่วมงานกับบริษัทฯ
  หรือการบริหารนโยบายการสรรหาลูกค้าของบริษัทฯ
  ส่งผลให้รายได้ค่านายหน้าซื้อขายหลักทรัพย์เพิ่มขึ้นจาก 46.7 ล้านบาท ในปี 2540 เป็น 340.3
  ล้านบาท ในปี 2541 และเป็น 658.2 ล้านบาท ในปี 2542 ส่วนค่าธรรมเนียมด้านการบริการ
  นายโรเบิร์ต แม็คมิลเล็น เป็นผู้ผลักดันในการเพิ่มรายได้จาก 24.3 ล้านบาท ในปี 2540 เป็น
  56.5 ล้านบาท ในปี 2541 และ 42.4 ล้านบาท ในปี 2542

4. ในปี 2543 หลังจากที่นายเชาว์ อรัญวัฒน์ ได้เข้าร่วมงานกับบริษัทฯ
ในตำแหน่งกรรมการผู้จัดการ นายเชาว์
อรัญวัฒน์ได้เป็นกำลังสำคัญในการขยายฐานลูกค้าของธุรกิจนายหน้าซื้อขายหลักทรัพย์
โดยจำนวนลูกค้าซื้อขายหลักทรัพย์ได้เพิ่มขึ้นจากจำนวน 1,449 ราย ในปี 2542 เป็นจำนวน
2,233 ราย ในปี 2543 และเพิ่มเป็นจำนวน 4,000 ราย ในปี 2544
และมีส่วนสำคัญที่ทำให้บริษัทฯ สามารถเพิ่มส่วนแบ่งตลาดขึ้นอย่างมีนัยสำคัญ จากส่วนแบ่งตลาด
3.74% ในปี 2543 ขึ้นเป็น 7.98% ในปี 2544 ทั้งนี้ ปริมาณการซื้อขายหลักทรัพย์ผ่านบริษัทฯ
เปรียบเทียบปี 2544 กับปี 2543 ได้เพิ่มขึ้นถึง 267%
ในขณะที่ปริมาณการซื้อขายรวมของตลาดหลักทรัพย์เพิ่มขึ้นเพียง 72%

จากที่กล่าวข้างต้น ผู้บริหารชุดปัจจุบันมีความสำคัญต่อการดำรงอยู่ของบริษัทฯ ดังนั้นจึงกล่าวได้ว่า
บริษัทฯ มีความเสี่ยงในการพึ่งพาบุคลากรหลักดังกล่าว หากบริษัทฯ สูญเสียบุคลากรข้างต้นไป
อาจส่งผลให้บริษัทฯ ไม่สามารถรักษาระดับผลการดำเนินงานดังเช่นในระดับปัจจุบัน อย่างไรก็ตาม
บริษัทฯ ได้ตระหนักถึงความเสี่ยงในข้อนี้
จึงได้พิจารณาอนุมัติการอออกหุ้นสามัญและใบสำคัญแสดงสิทธิให้ผู้บริหารและบุคลากรหลักที่มีความสำคัญต่อบริษัทฯ
เพื่อเป็นเครื่องมือในการรักษาบุคลากรที่มีความสำคัญต่อความอยู่รอดและการดำเนินงานของบริษัทฯ
รวมถึงเจ้าหน้าที่การตลาดให้คงอยู่กับบริษัทฯ ต่อไปในอนาคต
โดยการจัดสรรใบสำคัญแสดงสิทธิครั้งที่ 1 และครั้งที่ 2 จะแบ่งช่วงเวลาของการจัดสรรออกเป็น 3
ช่วง โดยจะจัดสรรจำนวนหนึ่งในสามในแต่ละช่วง (แต่ละช่วงจะห่างกันหนึ่งปี)
หากบุคลากรหลักรายใดลาออกก่อนการจัดสรรใบสำคัญแสดงสิทธิดังกล่าวจะแล้วเสร็จด้วยเหตุผลนอกเหนือจากที่กำหนดโดยคณะกรรมการบริษัทฯ
จะไม่ได้รับการจัดสรรใบสำคัญแสดงสิทธิส่วนที่เหลือ

1.4 ความเสี่ยงในการพึ่งพาผู้ถือหุ้นชาวต่างประเทศ

  ในสภาพการแข่งขันในปัจจุบัน บริษัทฯ
  ยังต้องพึ่งพาความช่วยเหลือในด้านการแนะนำลูกค้าและเครือข่ายของผู้ถือหุ้นรายใหญ่ของ Quam
  Securities Co., Ltd. (เดิมชื่อ APC Securities Co., Ltd.)โดย Quam
  Securities Co., Ltd. และบริษัทย่อยประกอบธุรกิจเงินทุนและหลักทรัพย์อยู่ในฮ่องกง
  โดยบริษัทฯ
  ได้รับความช่วยเหลือในด้านการแนะนำนักลงทุนต่างประเทศที่สนใจจะเข้ามาลงทุนในประเทศไทย
  ไม่ว่าจะเป็นในรูปของตลาดทุนหรือตลาดเงิน หรือสนใจจะเข้ามาลงทุนในบริษัทขนาดใหญ่
  ขนาดกลางที่มีศักยภาพสูงในประเทศไทย รวมทั้งการให้ความร่วมมือในการจัดจำหน่ายหุ้น
  (Placement) เนื่องจากฮ่องกงถือได้ว่าเป็นศูนย์กลางธุรกิจในแถบเอเซีย
  บริษัทชั้นนำของโลกต่างเข้ามาเปิดสาขาหรือสำนักงานตัวแทนในฮ่องกง ดังนั้น การที่บริษัทฯ
  ตั้งสำนักงานตัวแทนในฮ่องกง และการที่ Quam Securities Co., Ltd. เป็นผู้แนะนำบริษัทฯ
  ผ่านเครือข่ายที่ Quam Securities Co., Ltd. มีอยู่แล้วในอดีต เป็นการช่วยให้บริษัทฯ
  เข้าถึงผู้บริหารระดับสูงของบริษัทชั้นนำต่าง ๆ ได้รวดเร็วยิ่งขึ้น
  ซึ่งมีส่วนเพิ่มประสิทธิภาพในการดำเนินธุรกิจของบริษัทฯ มากยิ่งขึ้น